Filmresensie: When I get home | LitNet
Die Amerikaanse sanger, Solange Knowles, het in Maart vanjaar haar vierde album, When I get home, bekend gestel. Sy het ook 'n film of visuele album met dieselfde naam vrygestel.
Solange Knowles (Foto: YouTube)
Hierdie visuele album was 33 minute lank, en is op haar Black Planet-webtuiste bekendgestel. Op Vrydag 1 November 2019 het Zeitz MOCAA 'n spesiale vertoning van die 45 minuut lange direkteursnit van When I get home gehad.
Die vertoning is deel van 'n projek wat When I get home in verskeie museums oor die wêreld vertoon. Volgens Lauren Hess, bemarkings- en kommunikasiebestuurder van Zeitz MOCAA, het Solange se span die museum genader om hierdie film te vertoon. Dit is die enigste vertoning van die film in Suid-Afrika.
Die titel dui op Solange se terugkeer aan haar tuisdorp Houston, Texas. "Die film is 'n verkenningstog van herkoms, en vra: hoeveel van onsself neem ons saam en hoeveel laat ons agter in ons evolusie?" het Solange se verteenwoordigers in 'n verklaring oor dié visuele album gesê.
Die film is visueel baie treffend, en die visuele materiaal word toenemend sterker. Sy verwys subtiel na haar suster, Beyoncé, maar dit fokus veral op Afro-Amerikaanse cowboys en Afrofuturisme. Daar is 'n duidelike trots in haar Texas-herkoms en die musiek is sterk beïnvloed deur die jazz-genre.
Third Ward, die area waar die Knowles-susters groot geword het, figureer baie sterk in die film. Swart vroue en die Afro-Amerikaanse kultuur word gevier, maar ek het die stilering van die vroue as byna té seksueel gevind. Hoewel kunstig, herinner die voorkoms van die vroue my aan beelde wat ek in 'n rap-video sal sien.
Solange Knowles het met haar derde album, Seat at the table, vanuit haar bekende suster se skaduwee getree. Hierdie album het haar lof van kritici en haar eerste Grammy-toekenning besorg.
Seat at the table het ook gegaan, om haar aan te haal, oor wat sy te sê het. Daarteenoor gaan When I get home oor hoe sy voel. Solange-ondersteuners sal die film geniet, maar iemand wat onbekend is met haar werk sal dit nie ten volle kan waardeer nie.